
Társadalmi vállalkozások: kasmírszoknyával és bodaggal a roma integrációért - A Romani Design és a Romani Platni összehasonlító elemzése

A társadalmi vállalkozások célja szociális problémák megoldása fenntartható üzleti keretek között, megoldásra váró feszültségek pedig hazánkban is akadnak. Az egyik a faji diszkrimináció, melyben a leginkább veszélyeztetett csoport a cigányság. Ezt felismerve Muhammad Yunus Nobel-békedíjas közgazdász azt nyilatkozta magyarországi látogatása során, hogy régiónk társadalmi vállalkozásainak a roma kérdéssel kell megbirkózniuk.

A roma társadalmi vállalkozás kutatás szempontjából még szinte érintetlen terület. A kérdés véleményünk szerint azért is aktuális ma Magyarországon, mert egyre több faji diszkrimináció ellen küzdő kezdeményezés bukkan fel a piacon.
Dolgozatunkban két ilyen vállalkozást hasonlítunk össze. Missziójuk hasonló, alapításuk körülményei eltérőek: az egyiket egy roma vállalkozónő alapította, a másik egy közösségi egyesület projektje. Elemzési keretünkhöz egy holland kutatócsoport szempontrendszerét vesszük alapul és egészítjük ki. Primer és szekunder kutatás alapján összehasonlítjuk a Romani Design divatház és a Romani Platni lakásétterem küldetését, céljait, működésének hatásait, illetve szervezeti jellemzőiket: az irányítást, az erőforrásokat, a jogi formát, a tanulási és a monitoring folyamatokat, és kiegészítésképpen a motivációt. Nagyban támaszkodunk interjúinkra a Romani Design alapítójával, az IFUA Nonprofit partner munkatársával, illetve a Romani Platni volt projektevzetőjével.

Kutatásunk eredményeképpen két életciklus modellt felhasználva és esettanulmányainkat alapul véve összeállítottunk egy 3 szakaszból álló életciklus modellt, melyben szakaszonként vizsgáljuk a társadalmi vállalkozásokra jellemző külső és belső tényezőket, kockázatokat és sikerkritériumokat. A modell keretei között azonosított legvalószínűbb fejlődési út a Romani Platni esetében a stagnálás, a Romani Design esetében a célcsoport növekedése.

Végül a vállalkozások azonosított képességeit és lehetőségeit figyelembe véve igyekszünk javaslatokat megfogalmazni. Lehetséges iránynak látjuk a kifejezetten roma igényeket kielégítő termékek értékesítését és a családi vállalkozások alapítását, melyekben erős a motiváció. Általános javaslat, hogy érdemes nagyobb figyelmet fordítani az értékesítésre, amely nem csak a saját források arányának növekedését, de az üzenet terjedését, és a környezet formálását segíti. Kiemeljük a külső szakértőkkel való tartós együttműködés fontosságát, mely túlmutat a kezdeti tőkeinjekción, fejleszti például (a jellemzően gyenge) monitoring folyamatot.



